IZimbabwe Izakwenzani Ngesivumelwano seParis Climate Agreement?
Abakhulume leStudio 7 bathe isivumelwano seParis Climate Agreement kasincedi lutho nxa ele Zimbabwe lingela ziqondiso ezibalulekileyo zokuphungula okuphehla umkhathi.
WASHINGTON DC — Inhlanganiso ezizimeleyo, ingcwethi kwezombusazwe lezokulima zithi kulungile ukuthi eleZimbabwe libeyingxenye yokwenziwa ngamazwe amanengi alobelana isivumelwano sokunqabele ukukhudumala komkhathi okungelankawulo olwe Paris Climate Agreement. Bathi uMongameli Robert Mugabe wenze kahle ukuthi atshele umphakathi ukuthi sokuseduze ukuthi eleZimbabwe lingene kusivumelwano lesi ukwenzela ukulwisana lokukhudumala komkhathi osokulethe indlala lokuswelakala kwamanzi elizweni kubangelwa kakhulu yisikhudumezi seEl-Nino. UMugabe uthe isikhudumezi lesi sesiyenze ukuthi kube lokuhlupheka kakhulu eZimbabwe njengoba kulendlala emangalisayo njalo lokuswelakala kwamanzi emaphandleni lemadolobheni. Abakhulume leStudio 7 bathe isivumelwano lesi kasincedi lutho nxa ele Zimbabwe lingela ziqondiso ezibalulekileyo zokuphungula okuphehla umkhathi. UMnu. Mandla Nkomo, ingcwethi kwezokulima, uthe, “Kuhle lokhu okwenziwa yiZimbabwe kodwa kunengi okumele kwenziwe elizweni ukwenzela ukuthi isivumelwano lesi sisebenze. “Okunye yikuthi kumele kwenziwe okuthiwa yi-climate smart agriculture ekhuthaza ukuthi abantu abalime bengakhathali ngokwenzakala emkhathini okugoqela ukusebenzisa inhlanyelo elungileyo lokuthelezele okulinyiweyo ngendlela elungileyo.” Uphinde wathi kuyafunakala ukuthi ilizwe lisebenze gadalala ukwenzela ukuthi kulinywe kahle endaweni ezilamadamu amakhulu angasebenziyo. Okwamanje lokhe uqhubekela phambili umhlangano omkhulu weConference of The Parties oyenzelwa eMarrakech okulomongameli Mugabe khona. Inkokheli yamazwe atshiyeneyo ithe gwaqa emhlanganweni lo ulonda indlela yokunqabela ukukhudumalo komkhathi.